12.3.2018. | Vijesti

Službena odluka kluba

Nikola Jurčević novi trener Dinama

Uprava GNK Dinamo postigla je dogovor s gospodinom Nikolom Jurčevićem koji će preuzeti funkciju glavnog trenera prve momčadi!

Službeno predstavljanje novog trenera modrog kluba bit će u utorak, 13. ožujka, u 13:30 sati, u dvorani za konferencije na stadionu Maksimir.

Nikola Jurčević svoju je nogometnu karijeru započeo u Dinamu kao 18-godišnjak, a bio je i nogometni reprezentativac Hrvatske, od 1990. do 1996. godine.

Ulogu trenera modrog kluba obnašao je već ranije u trenerskoj karijeri, od lipnja 2003. do kolovoza 2004. godine, a u tom je periodu s Modrima osvojio Hrvatski kup i Superkup.

Njegova posljednja uloga bila je ona pomoćnog trenera u engleskom prvoligašu West Ham United uz Slavena Bilića, a bio je i u stručnom stožeru nogometne reprezentacije Hrvatske u periodu od 2006. do 2012. godine, također s Bilićem.

Novom treneru Dinama želimo puno sreće i uspjeha na klupi najtrofejnijeg hrvatskog nogometnog kluba!